Autoritățile iau în calcul mai multe variante, însă principala ipoteză este aceea că bărbatul ar fi fost ucis de un urs.
Acesta avea 71 de ani și era îngrijitor la o stână.
Trupul neînsuflețit se află la Institutul de Medicină Legală, urmând ca raportul medico-legal să stabilească cu exactitate cauza morții.
Totul s-a petrecut în urmă cu două zile, iar un apel la 112 a alertat poliția din județul Mureș.
Polițiștii au fost anunțați că trupul unui bărbat zace pe un câmp din apropierea localității Băgaciu.
"La data de 29 mai a.c., în jurul orei 18:00, Poliţia municipiului Târnăveni a fost sesizată, prin intermediul unui apel la 112, cu privire la faptul că pe un câmp aflat în extravilanul localităţii Băgaciu a fost identificată o persoană decedată.
La faţa locului s-au deplasat poliţiştii, care au identificat trupul unui bărbat de 71 de ani, ce prezenta leziuni incompatibile cu viaţa, produse de un posibil atac al unui animal sălbatic.
Trupul neînsufleţit a fost preluat şi transportat în vederea efectuării necropsiei şi stabilirii cu exactitate a cauzelor în care a survenit decesul.
De asemenea, în cauză, pentru asigurarea cadrului legal necesar continuării verificărilor, a fost deschis un dosar penal de ucidere din culpă, aflat sub supravegherea unităţii de parchet competente", a precizat Inspectoratul de Poliţie Judeţean Mureş, potrivit Agerpres.
Oamenii legii s-au deplasat la fața locului și au stabilit că cele comunicate se confirmă. Mai mult, victima prezenta leziuni incompatibile cu viața.
Polițiștii din Mureș au deschis un dosar penal pentru săvârșirea infracțiunii de ucidere din culpă.